In nomine sanctae et individuae Trinitatis, ego Albero Dei gratia Leodiensium episcopus notum esse volo tam praesentibus quam futuris Ecclesiae filiis quod domna Ermensendis comitissa de Musalt, quae uxor extitit nobilissimi comitis Alberici, divina patrimonia, quae in possessionibus ecclesiarum sunt, pia liberalitate amplificans, suggerente quadam nobili et religiosa foemina nomine Regina, sibi enim consanguinea, ecclesiam beati Victoris, quam jure sui alodii in cujus fundo sita erat in suburbio Hoyensi libere possidebat, ecclesiae Cluniacensi beatorum apostolorum Petri et Pauli et suae filiae quae est in Marciniaco, indotatam sine aliquibus appenditiis tantum cum suo ambitu cimiterii in suum perpetuum jus legavit et monastico ordini deputatam nostrae defensioni et omnium Leodiensi sedi praesidentium adversus calumniam jure parrochiali commisit amplius. Si quis ex familia sua spiritu bonae devotionis persuasus, aliquid de suis rebus vel possessionibus liberis ad jus praedictae ecclesiae transferre vellet et proprium patrimonium ibidem instituere, votum illud suo assensu confirmavit. Quoniam tali ratione Dominum sub quo nulla paupertas sentitur, quia sua est terra et plenitudo ejus, facile in inopia sua, Ecclesiam suam visitaturum non dubitavit, sed quoniam praedicta ecclesia nihil adhuc possidebat unde vel solus in ea monachus qui officio ministraret sacerdotali sustentaretur, duxerunt onerosum ecclesiae illi praesidentes cum propter locorum distantiam et itineris difficultatem tum etiam propter continuam sollicitudinem procurandorum stipendiorum aliquem de longiquis suis fratribus ad datam sibi ecclesiam mittere. Idcirco dispositione provida et paternitatis suae auctoritate domnus Petrus abbas Cluniacensis sub testimonio memoratae comitissae ordinavit uti, si illa facultatibus adeo cresceret, matri suae ecclesiae quae est in Marciniaco in pignore filialis dilectionis et debitae subjectionis aureum nummum singulis annis per manus prioris ejusdem supradictae ecclesiae mitteret. Hanc igitur stipulationem ego Albero, humilis minister sanctae Leodiensis ecclesiae testamentali scedula confirmare et sigilli mei apposisitione studui roborare anno Dominicae incarnationis millesimo centesimo trigesimo nono, indictione secunda, Conrado regni sceptrum regente. Eadem comitissa praedicta dedit ecclesiae sancti Victoris decem boneria terrae in Brueria. Lambertus Dives dedit itidem decem boneria terrae censualia.